כל החזרה הזאת ל”שגרה” לא פשוטה בכלל, ואנחנו מדברים על זה ומחפשים דרכים לעזור אחד לשני כאן, בעמוד הפייסבוק של חלאס ובפרויקטים השונים שלנו. אחת הדרכים הטובות ביותר לעשות את זה, היא לחזור לעשייה. איזה סוג של עשייה? פה זה כבר תלוי בהעדפות של כל אחד ואחת מאיתנו. אנחנו רוצים להציע לכם עשייה מסוג קצת אחר, ואנחנו יכולים להעיד מניסיון שהיא לגמרי “win – win” לכל הצדדים.
על מה אנחנו מדברים? על סגירת מעגל. על “להחזיר את זה הלאה”. על עשייה קטנה, בינונית או גדולה, בתחום שאתם מכירים יותר טוב מכולם. או אולי… יותר טוב ממי שלא חלה בסרטן.
הרעיון פשוט מאוד: לוקחים את הניסיון, הידע והחוויות שלכם ומעבירים אותם הלאה לחולים צעירים, בשלבים שונים של המחלה, וגם עוזרים לקהילה שלנו לצמוח ולהתחזק.
איך עושים את זה? השמיים הם הגבול. אבל הנה כמה רעיונות שאנחנו דיי משוכנעים שלפחות אחד מהם ידגדג לכם באצבעות.
1. לכו, תספרו לכולם!
אנחנו צריכים אתכם. ספרו לכל מי שזה יכול לעניין אותו על “חלאסרטן” (חולים צעירים, חברים ובני משפחה של חולים צעירים חברים…) ותייגו את חלאס בפוסטים רלוונטיים (שלכם או בתגובות).
הגעתם לביקורת במחלקה? תעשו שם סיבוב, אולי תפגשו צעיר שעוד לא מכיר אותנו.
חזקים בפייסבוק או באינסטוש? תעלו פוסט, תייגו או שתפו את העמוד או האתר שלנו.
יושבים לקפה עם כמה חברים והשיחה מתגלגלת לכיוון שלכם? אל תתביישו, נצלו את הבמה.
עברתם חתיכת דרך ויש לכם לא מעט תובנות על עצמיכם, על החיים, על מה זה להיות חולה סרטן צעיר. למה שלא תחלקו את התחושות והמחשבות שלכם עם עוד אנשים? אתם יכולים לעשות את זה באופן אנונימי (שלחו לנו ואנחנו נפרסם בעמוד סיפורים אישיים ו/או בפייסבוק. אתם יכולים להעלות פוסט פרטי אצלכם ולתייג את חלאס, או לבקש מאיתנו להעלות בעמוד. למה זה חשוב?
כי מי כמוכם יודע, כמה זה עוזר ומחזק לדעת שאני לא לבד. כשצעיר שאובחן בסרטן יקרא על הרגע בו אתם אובחנתם ועל הדרך שעשיתם, זה ייתן לו כח יותר מכל דבר אחר. כשצעירה תקרא על מישהי בגילה, שעברה כריתת שד בדיוק כמוה, והתמודדה עם הפגיעה בנשיות שלה, היא תתחזק ותרגיש שהיא לא לבד במערכה. ובתוך כל הדבר הזה, גם אתם תרוויחו לא מעט. לכתיבה ושיתוף יש יכולות טיפול מדהימות.
את לוח הבוגרים שלנו, אתם מכירים? זה המקום היחיד שבו חולים צעירים יכולים להכיר מחלימים צעירים, שחלו באותו סוג סרטן (או ליד), ויכולים לתמוך בהם בדרך: לשאול, להתייעץ, לבכות, לצחוק. ליווי חולה צעיר יכול להיעשות בכמה דרגות – משיחת טלפון פעם בכמה זמן ועד ליווי צמוד. אם אתם רוצים להצטרף לעשיית הבוגרים, צרו איתנו קשר. כמו כן, כל בוגרי הלוח עוברים את סדנת הבוגרים המלווים שלנו בה גם תקבלו כלים להתמודדות שלכם עם היום שאחרי , ועם ליווי חולים צעירים.
עכשיו, במבט לאחור אתם מבינים טוב יותר מה היה חסר לכם אז. מה הדבר הזה שהיה פותר לכם את כל הבעיות (טוב, נסחפנו. בעיה או שתיים…). מה הסדנא, המפגש, המידע או האדם, שאם היה שם ברגע ההוא הכל היה נראה אחרת. עולה לכם רעיון כזה? יש לכם הזדמנות ליזום, להפיק ולקדם את זה עבור חולים צעירים. קחו למשל את רוני קרת, שהרימה את סדנת חלאס אבטלה כדי לעזור למחלימים לחזור למעגל העבודה. היא עשתה את זה כי לה זה היה קשה – והיא הבינה, שיש לה את הכח לעזור לאחרים.
או קחו את רועי לויט, שבמהלך ההתמודדות עם הסרטן התמודד גם עם הזוגיות והיום הוא מנחה סדנאות, שמתעסקות בדילמות ובקשיים שהסרטן מערים על זוגיות וילדים. הבנתם? קדימה, דברו איתנו על הרעיון שלכם ויחד נוציא אותו לפועל.
אם בתור ילדים הייתם במועצת תלמידים, בכל מערכת בחירות התנדבתם למען המפלגה שבה האמנתם וכנסת ישראל נשמע לכם כמו מקום לא רע לעבוד בו (מתישהו… בעתיד… ;)) יכול להיות שזה המקום שלכם להחזיר את זה הלאה. חלק מהפעילות של “חלאסרטן” מתרכזת בשינוי מדיניות ותרבות הטיפול בחולים צעירים. אנחנו עולים לכנסת, משתתפים בוועדות מציפים את הצרכים הייחודים לנו, וקוראים לשינוי. חברי הקהילה הם חלק בלתי נפרד מהפעילות הזאת, אז אם זה מעניין אתכם צרו איתנו קשר. קבלו דוגמה של הצעת חוק שהתחילה מרעיון של חבר קהילה.
הרעיון של לתת בחזרה לקהילה מדליק אתכם לאללה, יש לכם יכולות וידע מקצועי בתחומים שונים (יוצרי תוכן, מעצבים, עורכי וידאו, צלמים, אמנים, אנשי תקשורת, בעלים של עסק, מומחים בתחום כלשהו, יזמים וכו’) אבל אתם עדיין לא בטוחים איפה אתם יכולים להשתלב? אנחנו קודם כל נשמח להכיר אתכם. שלחו לנו הודעה או צרו קשר בעמוד הפייסבוק וספרו לנו עליכם ועל הרצון להשתלב ויחד נמצא את הדרך.